Garage kerk - Maandag 27 Augustus - 9 plekke waar Jesus gestop het - Deel 3 - Maaltye
Kos. Volgens statistiek vanuit 2011 in die VSA eet die gemiddelde Amerikaner bykans 'n ton kos in 'n kalenderjaar.
Hoe hulle dit bereken kon ek nie mooi verstaan het nie, maar dit beteken nie dat dit fopnuus is nie. Oor die mens se verhouding met dit wat in sy bord opgedis word vir ete is daar al baie geskryf en nagedink.
Jy sou seker al gehoor het dat iemand sê: "You are what you eat." Met ander woorde, pasop vir te veel wegneemetes. Jy kan potensieel lyk soos een…
Wat ons eet is dus belangrik, en nee, vandag se Garage Kerk gaan nie oor die nuutste guur om jou te help pas in daardie jeans wat jy in matriek laas gedra het nie.
Die bybelse mense het waarskynlik nie dieselfde verhouding gehad met hul happies as ons nie. Daar was byvoorbeeld nie 'n McDonalds toe Jesus en sy makkers kinders was nie. Daar was egter 'n Steers… Natuurlik was daar.
Wat ons wel van kan seker wees is dat daar een aspek was in daardie tyd wat vandag nogsteeds belangrik is – geur.
Niks kom by daardie lekker geur van kos nie. Niks jaag 'n klomp stoute maatjies so vinnig in 'n huis soos die reuk van hot dogs en tamatiesous nie.
Ons almal was al jaloers op 'n Sondag middag laat wanneer jy ruik een van jou bure is besig om te braai.
Dit was waarskynlik dieselfde in die tyd van Jesus.
Ons lees gereeld dat Jesus by maaltye stop. Daar is 'n paar voorbeelde waarhy selfs by tollenaars gaan eet.
Wanneer Jesus vir Petrus die laaste keer roep aan die einde van die Johannes evangelie is dit net nadat hulle saam geëet het.
Een voorbeeld waar Jesus saam met ander eet is in Johannes 12.
Ses dae voor die paasfees het Jesus na Betanië toe gekom, waar Lasarus wat Hy uit die dood opgewek het, gewoon het.
Daar het hulle vir Jesus 'n ete gegee. Marta het bedien, en Lasarus was een van dié wat saam met Hom aan tafel was.
Toe het Maria 'n halfliter egte, baie duur nardusolie gebring en dit op Jesus se voete uitgegiet en sy voete met haar hare afgedroog. Die hele huis is deurtrek met die geur van die reukolie.
Judas Iskariot, een van sy dissipels, die een wat Hom sou verraai, sê toe: "Waarom is hierdie reukolie nie vir drie honderd silwermuntstukke verkoop en die geld vir die armes gegee nie?"
Dit het hy gesê, nie omdat hy hom oor die armes bekommer het nie, maar omdat hy 'n dief was. Hy het die beursie gehad en het van die bydraes gevat.
Toe sê Jesus: "Laat staan haar. Sy moes dit hou vir hierdie dag om My te salf vir my begrafnis. Die armes het julle tog altyd by julle, maar vir My het julle nie altyd nie."
Dis duidelik dat Maria en Marta radikaal verskil. Marta wil almal bedien – mense moet lekker eet in haar huis. Maria giet egter die duur reukolie oor Jesus se voete en was dit met haar hare. Die geur was die hele huis vol.
Nie die geur van die kos nie, maar die geur van Jesus wat gesalf word – tydens 'n ete. In die Ou Testamentiese tyd sien ons dat net drie persone gesalf mag word. Koning. Priester. Profeet. Jesus is al drie vir ons.
Hy is die gesalfde van God. God se Seun self. Die geur van Sy salwing het die ete oorweldig.
Wanneer Jesus saam met ander eet, hier of op ander plekke in die evanglies, het dit 'n impak op almal wat daar is.
Hierdie keer is die impak baie groot. Jesus wil hê dat hierdie geur van Hom, die Koning, die Priester, die Profeet, steeds ons maaltye moet oorneem. Dit geld ook vir die kere wat ons by McDonalds 'n draai maak.
Elke keer wanneer kos ter sprake is moet daardie heilige oomblik gevul wees met Sy teenwoordigheid.
Die geur van sy priesterskap moet ons lewens so oorweldig dat Sy Heilige Gees tasbaar teenwoordig is rondom ons.
Mag jy in hierdie week die geur van Sy salwing beleef wanneer jy wegneemetes bestel, wanneer jy koffie maak, wanneer jy en jou mense saam eet…
Garage Kerk - 9 plekke waar Jesus gestop het - Deel 2 - Water
My dankbaarheid ken geen perke toe die Springbokke teen die Engelse verloor vroeër vanjaar. Dit was die laaste van drie toetse teen die manne met die wit truie en die Bokke het reeds die reeks beklink teen daardie tyd.
My dankbaarheid was egter nie vir die verloor nie – verloor is soms goed. Soms moet mens bly wees jy verloor. Jy leer meer van jouself na 'n goeie pakslae as 'n goeie wen.
Die wedstryd wys hoe nat Nuweland is – dit het gereën in die Kaap. Die mooiste Kaap. Die bokke kan maar verloor, dis nat in die Kaap.
Ons besef toenemend in ons post-moderne wêreld hoe belangrik water is. Dalk weer soos in antieke tye. Jesus verwys na Homself as die lewende water. Die een wat ons dors werklik les.
Enige sportheld sal vertel dat dit h2o is wat mens die beste herstel na 'n strawwe oefening – nie energiedrankies nie.
Ons kan nie leef of beweeg sonder water nie. In die tyd wat ons leef besef ons ook dat daar sosiale implikasies is wanneer mense nie water het nie.
In die tyd wat die Kaap nie reë gekry het nie en die riviere opgedroog het moes die Stad maatreëls in plek sit om seker te maak dat die daglikse lewens van haar burgers nie te veel ontwrig word nie.
Ons kan nie sonder water nie, en ons kan nie sonder Jesus nie.
Dis waarom Hy sê Hy is die lewende water.
Hy verwys nie net na Homself as lewende water nie, maar stop ook by water. Ons lees in Lukas 5:1-4 hoe hy langs die Genesaretmeer deur die skares as't ware vsagedruk word. Hy klim dan een van die bootjies, daar by die water. Dis dan wanneer Hy kyk in die rigting van 'n visserman of twee wat besig is om hulle nette te was.
Hy roep hulle, by die water, by die plek wat lewe gee.
Na Jesus se opstanding ontmoet Hy dan weer Sy dissipels by die water. By die plek waar Hy hulle geroep het. Die keer eet hulle iets saam. Dan roep Hy weer vir Petrus, een van Sy dissipels… by die water.
Gaan lees dit in Johannes 20 en 21 – die vierde evanglie.
Hy roep ook nie net by die water nie. Hy roep ook deur die water. Een van die maniere wat God Homself aan ons openbaar is deur die doop. Of dit nou as 'n ouer is wat 'n kind doop, en of dit is dat jy jouself laat doop, albei bevestig dat God jou roep.
God roep jou. Hy het jou lief en wil sien dat jy jou volle potensiaal gebruik.
Vandag, wanneer jy water drink, dink daaraan dat Hy jou by die water roep, maar ook deur die water, en weet dat Hy Homself steeds by en deur die water openbaar.
En onthou: Water, gee lewe, en in moeilike situasies kan dit jou lewe red.
Die God van hemel en aarde red lewens, deur water. Jy moet dit net drink.
Gaan lees Johannes 4:1-21 en dink dan daaroor dat Hy jou die water gee van die ewige lewe.
​Die ewige lewe!
Garage Kerk - Maandag 13 Augustus 2018
Nege plekke waar Jesus gestop het - Deel 1 - Woestyne
Daar is min plekke so stil soos 'n woestyn. Min plekke so verlate. As jy alleen wil wees, is dit die plek om te wees. As jy wil seker maak jy weet nie wat in die wêreld gebeur nie, gaan woestyn toe. Vat 'n bakkie en ry skedelkus toe in Namibië. Jy kan vergeet wat rondom jou aangaan.
As jy wil hê jou selfoon se opvangs tref 'n muur en sterf, gaan woestyn toe.
Net soos in die bybel se tyd, is 'n woestyn vandag nog die plek van verlatenheid. Eensaamheid.
Gaan net daarheen as jy bereid is om die stilte te trotseer.
Ons sukkel met stiltes. Die stad help nie veel daarmee nie. Daar is altyd iets wat gebeur wat 'n reaksie uitlok. Dit het tot gevolg dat die stiltes verloor.
Stilwees verloor baie keer.
As jy bereid is om 'n woestyn te trotseer vir 'n paar dae (sonder selfoon opvangs) sal jy agterkom dat jy besig is om te onthou hoe dit voel om jouself te vind.
Ons vind onsself makliker in die stilte.
Miskien is dit waarom die Woord sê: Ïn stil wees en wag is julle krag…"
Dink daaroor vir 'n oomblik voor jy verder lees.
Nee, moenie verder lees nie…
"In stil wees en wag is julle krag…"
Dink weer daaraan. Laat toe dat God se Woord jou verander…
Nou kan jy verder lees…
Voor Jesus sy bediening begin is Hy vir veertig dae in die woestyn.Lees dit gerus in Matteus 4:1-11.
Dis 'n metafoor vir die pad van eensaamheid en uitdagings wat elke profeet moet beleef. Jesus, as die Seun van God, wys egter 'n ander dimensie vir ons aan hierdie woestyn. Dis ook waar die versoekings lê. Jesus oorkom die versoekings in die eensaamheid, en daarom kan ons weet dat die uitdagings wat ons het oorkom kan word.
In die Ou Testament moes daar gereeld 'n profeet of twee vir veertig dae die woestyn in voor God vir hom uitkoms gee.
Die woestyn waar Jesus stop leer ons dus hier nog iets. Dat die uitkoms lê in die eensaamheid. Paulus skryf ook hieroor: "Wanneer ek swak is, is ek sterk…"
Ons hoef dus nie eensaamheid te vrees nie – Jesus was al daar… in die woestyn. Hy sal vir jou die uitkoms gee.
Hy wat alles gemaak het, en Sy hande deur die stof van die woestynsand gevee het, roep jou nader in die woestyn en vat jou hand.
​Sy stilte in die woestyn is 'n uitnodiging om jouself, en Hom beter te leerken.
Garage Kerk - 30.08.2018 - Elkeen het 'n filosofie
Elkeen van ons het 'n sekere filosofie waarvolgens leef. Dit is meeste van die tyd die somtotaal van ons ervarings as kind en in die stadium waartydens ons ons eie opinies oor die lewe kan vorm.
​Laasgenoemde is ook as gevolg van ervarings.
In die bybelse tyd was dit niks anders nie. Mense het ook maar soms hul eie filosofië gehad - ook die kerk van die Nuwe Testament is nie oorgeslaan nie.
Vandag se kerk is ook nie oorgeslaan met hierdie filosofië nie.
In Handelinge 17 word daar verwys na filosofië van die antieke tyd wat 'n draai maak in die gedagtes van gemeentes.
Een van daardie was Epicurus se filosofie. Hy was 'n Griek wat lank voor die tyd van Jesus geleef het. Volgens hom was daar net drie beginsels vir die lekker lewe.
1. Vriendskappe. Epicurus was nie 'n groot voorstander van byvoorbeeld die huwelik nie (dalk sou hy en Paulus 'n glas wyn oor die onderwerp kon drink). Ek is natuurlik 'n groot aanhanger daarvan.
Die punt wat hy egter wou maak is dat ons te min belê in vriendskappe en te veel van die huwelik verwag, en daarom soms ongelukkig is in huwelike.
2. Voedsel. Die tweede aspek gaan daaroor dat ons goed moet eet, en nie bekommerd moet wees oor materiële dinge nie.
Hierdie idee is ook in die bybel. In 1 Kor 15 sê Paulus "laat ons dan eet en drink want more vergaan ons".
3. Refleksie oor die lewe. Hier staan hy saam met 'n reeks ander filosowe van die eeue wat sê dat ons gereeld ons lewe moet evalueer. Hierdie aspek was vir Epicurus so belangrik dat hy en sy vriende as armes gaan woon het op die platteland.
Epicurus se filosofie was so lewensveranderend dat meer as 400 gemeenskappe ontstaan het waarin vriende rustig leef, weg van die stede se gejaagdheid, lekker kos eet (alhoewel dit meestal kaas en brood was), en nadink oor hul lewens.
Baie van hierdie gemeenskappe het later, lank na Jesus se dood, kloosters geword. Dus het Epicurus 'n groot impak op die Christendom gehad, en ook op Paulus se teologie.
Wat is jou filosofie oor die lewe? En dan my vraag, is dit hoe jy graag wil leef en ander hanteer, of hoe jy wil hê ander moet leef en jou hanteer?
En dan my uitdaging vir jou - Is jou filosofie vir die lewe in lyn met wat die Bybel leer, of is jy bloot die somtotaal van jou opvoeding en ervarings as jongmens?